Этап другі — пошукавы — ахоплівае 5—6 класы і мае на мэце выяўленне адукацыйнага запыту навучэнцаў. Менавіта ў 5 класе дзіця пачынае задумвацца: “Навошта я вучуся?”, і ўжо ў гэтым узросце імкнецца самарэалізавацца. На гэтым этапе мы імкнёмся актывізаваць дапрофільную падрыхтоўку, таму што толькі пры яе дакладнай арганізацыі самарэалізацыя навучэнцаў будзе праходзіць не толькі ў выглядзе сяброўства і захапленняў, але і ў імкненні да пэўнай дзейнасці, а значыць — і да пэўнай прафесіі. Навучэнцы сярэдняга звяна актыўна ўцягнуты ў дзейнасць дзіцячых грамадскіх аб’яднанняў. Таксама для іх арганізаваны факультатыўныя заняткі “Матэматыка пасля ўрокаў”, “Грамадска-карысная праца”, “Энергазберажэнне”, “Асновы бяспекі жыццядзейнасці”, працуюць спартыўныя секцыі па футболе і лёгкай атлетыцы. Школьнікі ўдзельнічаюць у прадметных алімпіядах і творчых конкурсах, даследчай дзейнасці, наведваюць гурткі “Разьба па дрэве”, “Умелыя ручкі”. 30% дзяцей гэтага ўзросту наведваюць школу мастацтваў. Сумесна з Востраўскім сельскім домам культуры арганізавана дзіцячая вакальная група “Вясёлка”.